Reglamento (EB) Nr. 428/2009 23 straipsnio 3 dalyje Komisijos prašoma teikti Europos Parlamentui kasmetinę ataskaitą apie Dvejopo naudojimo prekių kontrolės koordinavimo grupės (DUCG) veiklą, tyrimus ir konsultacijas. Be to, Komisijos komunikate (COM(2014) 244) pripažįstama, kad ataskaitų ir neslaptos informacijos apie kontrolę skelbimas galėtų būti svarbūs žingsniai siekiant stiprinti skaidrumą ir padėti ekonominės veiklos vykdytojams geriau laikytis reikalavimų ir padidinti jų gebėjimą įgyvendinti kontrolės priemones. Šioje ataskaitoje, kurią parengė Komisija ir prie kurios rengimo prisidėjo DUCG dalyvaujančios valstybės narės , pateikiama informacija apie reglamento įgyvendinimą 2016 m. ir suvestiniai 2015 m. eksporto kontrolės duomenys.

Komisija surengė tikslines konsultacijas ir informacinį renginį ir 2016 m. spalio 3 d. per pilietinės visuomenės dialogui skirtą susitikimą pristatė pasiūlymą pramonei ir pilietinės visuomenės organizacijoms. Be to, siekiant pasikeisti nuomonėmis su pramonei ir pilietinei visuomenei atstovaujančiais suinteresuotaisiais subjektais 2016 m. gruodžio 12 d. kartu su ES pirmininkavusia Slovakija buvo surengtas Eksporto kontrolės forumas.

DUCG parengė ES gaires, kad palengvintų valstybių narių konstruktyvius informacijos mainus ir tarpusavio konsultacijas dėl 3 pastabos („Kriptografinės pastabos“) taikymo (Reglamento (EB) Nr. 428/2009 I priedas, 5 kategorija, 2 dalis) ir dėl „eksportuotojo“ apibrėžties situacijose, kuriose dalyvauja perpardavėjas. Todėl 2016 m. spalio 25 d. buvo paskelbtos rekomendacijos 1/2016 ir 2/2016.

3.4. Kompetentingų institucijų keitimasis informacija

DUCG toliau prisidėjo tobulinant dvejopo naudojimo prekių elektroninę sistemą (DUeS), – saugią šifruotą elektroninę sistemą, už kurios prieglobą yra atsakinga Komisija, – kad eksporto kontrolės institucijoms ir Komisijai būtų paprasčiau intensyviau keistis informacija.

2016 m. DUCG sutarė, kaip konkrečiai tobulinti DUeS, visų pirma su naudotojų prieigos valdymo veiksmingumu ir saugumu susijusius sistemos aspektus. DUCG taip pat rėmė ir prižiūrėjo naujų DUeS funkcijų kūrimą, pvz.:

– naujos funkcijos, padedančios keistis informacija apie Iranui taikomas sankcijas dėl dvejopo naudojimo prekių, ypač informacija, susijusia su eksporto, tarpininkavimo ir techninės pagalbos leidimais dėl tam tikrų dvejopo naudojimo prekių, išvardytų Reglamento (ES) 267/2012 II priede;

– naujos funkcijos, leidžiančios teikti internetines paslaugas, kad nacionalinės elektroninės licencijų išdavimo sistemos būtų tarpusavyje sujungtos su DUeS; tokiu būdu per internetinę sąsają būtų sukurta lengva prieiga prie DUeS informacijos.

DUCG taip pat toliau diskutavo apie elektroninių licencijų išdavimo platformą, kuria kompetentingos institucijos galėtų naudoti savanoriškai, ir pasisakė už nuoseklius ir veiksmingus metodus, pagal kuriuos būtų kuriamos elektroninės informacinės platformos, skirtos saugumo kontrolei prekybos srityje visoje Europos Sąjungoje.

3.5. Skaidrumas ir dialogas su pramonės ir akademinės bendruomenės atstovais

DUCG padėjo 2016 m. gruodžio 12 d. Briuselyje surengti eksporto kontrolės forumą, kuriame dalyvavo pramonės asociacijų, dvejopo naudojimo prekes gaminančių bendrovių ir pilietinės visuomenės organizacijų atstovai. Jo metu buvo aptartos įvairios peržiūros galimybės ir internetinių viešų konsultacijų dėl eksporto kontrolės politikos peržiūros rezultatai.

Be to, DUCG parengė dokumentus, skirtus padėti eksportuotojams įgyvendinti reglamentus. Visų pirma išsamiame pranešime, skirtame susipažinti su pakeitimais, apibendrinami pagal Komisijos deleguotąjį reglamentą (ES) Nr. 1969/2016 nustatyti ESS kontroliuojamų prekių sąrašo kontrolės teksto pakeitimai. Be to, kaip nurodyta pirmiau, buvo paskelbtos rekomendacijos 1/2016 ir 2/2016, kad pramonei būtų lengviau vykdyti kontrolę.

3.6. Eksporto kontrolės stebėsena ir vykdymo užtikrinimas

Komisija įvairiais paramos veiksmais skatina veiksmingą ES eksporto kontrolės stebėseną ir vykdymo užtikrinimą. 2016 m. Komisija paskelbė naują atitikties lentelę, kurioje muitinės kodai palyginami su dvejopo naudojimo prekių klasifikacija, o eksporto kontrolės parametrai toliau įtraukiami į internetinę ES muitų tarifų duomenų bazę (TARIC).

3.7. ES dvejopo naudojimo prekių ekspertų grupė

2016 m. Komisijos Jungtinio tyrimų centrui (JTC) pavaldi ES dvejopo naudojimo prekių ekspertų grupė ir valstybių narių ekspertai toliau teikė paramą valstybių narių eksporto kontrolės institucijoms, kurios kreipėsi dėl konsultacijų konkrečiais licencijavimo klausimais. Ataskaitiniu laikotarpiu šešių valstybių narių kompetentingoms institucijoms buvo suteiktos iš viso penkios techninės konsultacijos dėl prekių klasifikavimo.

3.8. Pajėgumų stiprinimas

2016 m. Komisijos Jungtinis tyrimų centras, bendradarbiaudamas su JAV energetikos departamentu, tęsė techninių seminarų ciklą ir 2016 m. birželio 16–17 d. Isproje (Italija) surengė 9-tą seminarą. Jame dalyvavo licencijas išduodantys pareigūnai ir techniniai ekspertai iš eksporto kontrolės institucijų, taip pat eksportuotojai, akademinės bendruomenės ir mokslinių tyrimų organizacijų atstovai.